মদ্যপ ছেলে কুড়ুল দিয়ে কুপিয়ে খুন করল মাকে৷ রোজ বাড়িতে মদ খেয়ে এসে ঝামেলা চলত। প্রতিবাদ করাতেই এই কাণ্ড৷ ঘটনায় চাঞ্চল্য ছড়িয়েছে পশ্চিম মেদিনীপুরের গোয়ালতোড় থানার উখলা উপোরশোল গ্রামে৷
জানা গিয়েছে, গ্রামের দিনমজুর পরিবারের ছোট ছেলে গোরাচাঁদ মুর্মু রোজই সকাল-বিকেল মদ খেয়ে বাড়িতে ঝামেলা করত৷ সারা দিন যা রোজগার করত, তার সবটাই মদ খেয়ে উড়িয়ে দিত৷ রোজই সন্ধের সময় বাড়িতে ফিরে হয় মায়ের সঙ্গে, না হলে নিজের বউদির সঙ্গে মত্ত অবস্থায় ঝগড়া করত৷ এর জেরে পাড়া-প্রতিবেশীরাও অতিষ্ঠ হয়ে পড়েছিলেন৷

এই বিষয়ে অন্যান্য খবর

মা-কে খুন করে হোয়াটসঅ্যাপ, নিখোঁজ ছেলের তল্লাশে পুলিশ


সোমবার পরিস্থিতি ছিল চরমে৷ মদ খেয়ে বাড়িতে ঢুকে প্রবল মাতলামো করায় প্রতিবাদ করেছিলেন মা হীরামণি মুর্মু (৫৫)৷ ছেলেকে বকাবকিও করেছিলেন৷ এর পর সমস্ত কিছু ঠিক হয়ে যেতে রাতে খেয়েদেয়ে ঘুমিয়ে পড়েন সকলে৷
কিন্তু মদ্যপ গোরাচাঁদ রাতে মায়ের বকাবকির বদলা নিতে ঘুমন্ত হীরামণি দেবীর মাথায় ধারালো কুড়ুল দিয়ে কুপিয়ে দেয়৷ তাতে ঘটনাস্থলেই মারা যান হীরামণি মুর্মু৷ গভীর রাতে এই সব ঘটায় পাশের ঘরেও কেউ টের পায়নি৷ পরে সকালে ঘুম থেকে উঠে সবাই রক্তাক্ত অবস্থায় পড়ে থাকতে দেখেন হীরামণিকে৷
দেখুন ভিডিও—
 

বাড়ির লোকের কাছে গোরাচাঁদ স্বীকার করে নেয় যে সে-ই মাকে কুপিয়ে খুন করেছে৷ স্থানীয়দের কাছে খবর পেয়ে গোয়ালতোড় থানার পুলিশ সেখানে আসে৷ বাড়ি থেকে দেহ উদ্ধার করে৷ ঘাতক গোরাচাঁদ মুর্মু প্রথমে ফেরার হলেও পরে পুলিশ তাকে গ্রেফতার করেছে৷